V obdobju, ki je predmet pregleda, se je uredba o uveljavljanju pravil mednarodne trgovine v takih okoliščinah uporabila enkrat. Unija je leta 2020 uvedla ukrepe trgovinske politike za uvoz nekaterih izdelkov s poreklom iz Združenih držav Amerike kot ukrep uveljavljanja v zvezi z obravnavanim sporom STO o subvencijah proizvajalcu zrakoplovov Boeing. Ukrepi so bili uvedeni aprila 2019, po sprejetju poročila pritožbenega organa, ki potrjuje neskladnost Združenih držav Amerike v sporu STO in arbitražo STO na ravni protiukrepov. V poročilu pritožbenega organa je bilo potrjeno, da so subvencije Združenih držav Amerike za družbo Boeing še naprej povzročale znatno škodo družbi Airbus.

Uredba o uveljavljanju pravil mednarodne trgovine se uporablja, kadar je postopek za reševanje sporov v STO (člen 3, točka (a)) ali v zvezi z drugimi mednarodnimi trgovinskimi sporazumi (člen 3, točka (b)) privedel do zavezujoče obravnave trgovinskega spora in daje Uniji pravico do uveljavljanja zaradi neizvajanja tožene stranke. Uredba o uveljavljanju pravil mednarodne trgovine se torej uporablja po zavezujoči rešitvi spora v korist Unije.

Obdobje, ki se zdaj pregleduje, zajema obdobje po zadnjem pregledu (2019), tj. od decembra 2019 do tega datuma. Kar zadeva spremembo iz leta 2021, obdobje pregleda traja od 13. februarja 2021 (datum začetka veljavnosti spremembe) do tega datuma.

Prejšnji pregledi Uredbe so bili opravljeni v letih 2017 in 2019.

Uredba o uveljavljanju pravil mednarodne trgovine pooblašča Komisijo, da v teh okoliščinah sprejme, spremeni, začasno prekine in razveljavi ukrepe trgovinske politike. Pred nedavno spremembo uredbe o uveljavljanju pravil mednarodne trgovine so ukrepi trgovinske politike, ki bi se lahko sprejeli z izvedbenimi akti, zajemali le ukrepe v zvezi z blagovno menjavo in dostopom do javnih naročil. S spremembo iz leta 2021 so bile te možnosti razširjene na ukrepe v zvezi s trgovino s storitvami in nekaterimi trgovinskimi vidiki pravic intelektualne lastnine. Komisija sprejme izvedbene uredbe po postopku pregleda in, po potrebi, zbiranju informacij z ustreznimi deležniki.

Uredba (EU) št. 654/2014 Evropskega parlamenta in Sveta z dne 15. maja 2014 (v nadaljnjem besedilu: uredba o uveljavljanju pravil mednarodne trgovine) določa pravila in postopke za učinkovito in pravočasno uveljavljanje pravic Unije v okviru mednarodnih trgovinskih sporazumov, s ciljem varstva ekonomskih interesov Unije. Leta 2021 je bilo področje uporabe uredbe o uveljavljanju pravil mednarodne trgovine posodobljeno, da bi se zagotovile dodatne možnosti za ukrepanje Unije pri spoprijemanju z obstoječimi izzivi ter da bi se povečali učinkovitost in doslednost Uredbe.

Za namene uvedbe protiukrepov je Komisija v skladu z uredbo o uveljavljanju pravil mednarodne trgovine izvedla zbiranje informacij o predhodnem seznamu izdelkov iz Združenih držav Amerike, v zvezi s katerimi bi Unija lahko sprejela protiukrepe.

Unija je julija 2021 začasno prekinila uporabo uvedenih ukrepov za obdobje petih let. Namen začasne prekinitve je, da se obema stranema omogoči nadaljevanje razprav o uresničitvi njunih namer glede financiranja, raziskav in razvoja finančnih sredstev ter posebne podpore velikim civilnim zrakoplovom.

Uporaba uredbe o uveljavljanju pravil mednarodne trgovine v tem primeru je bila glavni dejavnik za ugoden potek primera. Šele po uvedbi ukrepov EU za uvoz iz Združenih držav Amerike, ki so že izvedle daljnosežne ukrepe uveljavljanja proti Uniji na podlagi spora STO v zvezi z Airbusom, je bilo mogoče ponovno vzpostaviti zadostno ravnovesje in vzajemnost. To je ustvarilo ustrezno okolje za nadaljnje konstruktivno sodelovanje in dosedanjo rešitev.

Omejeno uporabo Uredbe na podlagi razlogov iz člena 3, točki (a) in (b), v obdobju pregleda je mogoče pripisati postopkovnim fazam tekočih trgovinskih sporov. Faza uveljavljanja je zelo napredna faza trgovinskega spora, do katere pride le malo primerov, saj se jih večina reši že veliko prej. Po drugi strani pa ni mogoče izključiti, da lahko sam obstoj instrumenta in možnost ustreznega uveljavljanja pravic Unije odvračilno delujeta na tretje države, saj omejujeta njihov interes za neskladnost po uspešnem sodnem postopku v korist Unije, ali celo na neupoštevanje zavez teh držav v okviru trgovinskega sporazuma.

3.1.2.Člen 3, točki (aa) in (ba): če je rešitev trgovinskega spora onemogočena

Ti razlogi so bili uvedeni s spremembo iz leta 2021. Podobni so tistim iz točke 3.1.1, saj se nanašajo na uveljavljanje pravic EU na podlagi trgovinskih sporov, vendar se nanašajo posebej na onemogočenje postopka za reševanje sporov.

Uredba o uveljavljanju pravil mednarodne trgovine je bila prvotno zasnovana ob predpostavki, da je vzpostavljen v celoti delujoč postopek za reševanje sporov, ki vodi do končne in zavezujoče obravnave spora. Vendar v položajih, v katerih nasprotna stranka Unije v sporu ni sodelovala in je preprečila postopek, ki bi privedel do zavezujoče in izvršljive odločbe, cilja Uredbe, ki je zaščititi interese Unije, tako da se Uniji zagotovijo instrumenti, potrebni za učinkovit in hiter odziv na nezakonite ukrepe tretjih držav, ni bilo mogoče doseči. Za reševanje teh izzivov je Komisija predlagala posodobitev uredbe o uveljavljanju pravil mednarodne trgovine, ki je bila nato spremenjena leta 2021.

Posebne okoliščine uporabe so naslednje:

I.Kar zadeva trgovinske spore STO, se uredba o uveljavljanju pravil mednarodne trgovine uporablja po razpošiljanju poročila odbora STO, ki v celoti ali delno potrjuje zahtevke Unije, če je bila vložena pritožba v skladu s členom 17 Dogovora STO o reševanju sporov, vendar je ni mogoče zaključiti, ker pritožbeni organ ne deluje in se tretja država ne strinja z začasno arbitražo v zvezi s pritožbami v skladu s členom 25 Dogovora STO o reševanju sporov.

To spremembo je sprožilo to, da pritožbeni organ STO zdaj ne deluje. Kot je znano, pritožbeni organ STO zdaj ne deluje, ker Združene države Amerike onemogočajo imenovanje novih članov pritožbenega organa. Pritožbeni organ STO ne more obravnavati pritožb, vloženih po 11. decembru 2019, in ne obravnava več pritožb, ki so bile vložene prej, vendar niso bile zaključene do začetka leta 2020. Zato obstajajo okoliščine, ki Uniji omogočajo, da v sporih STO, ki so onemogočeni po pritožbi, sprejme ukrepe uveljavljanja, razen če je v skladu s členom 25 Dogovora STO o reševanju sporov dosežen dogovor o pritožbenem pregledu.

Sprememba poleg tekočih prizadevanj Unije za rešitev krize zagotavlja zaščitni ukrep. Unija je pripravila večstranski začasni sporazum, katerega cilj je čim bolj posnemati pritožbeni mehanizem STO z arbitražnimi postopki iz člena 25 Dogovora STO o reševanju sporov. Sporazum med drugim ohranja zavezujoč dvostopenjski mehanizem STO za reševanje sporov. Več drugih članic STO se je pridružilo sporazumu, ki ostaja odprt za preostale članice na prostovoljni osnovi in tudi ad hoc za namene posebnih sporov.

II.Kar zadeva trgovinske spore v okviru drugih trgovinskih sporazumov EU, vključno z regionalnimi ali dvostranskimi sporazumi, se uredba o uveljavljanju pravil mednarodne trgovine uporablja, če obravnava ni mogoča, ker tretja država ne sprejme ukrepov, ki so potrebni za učinkovit postopek za reševanje sporov, med drugim tako, da obravnavo neupravičeno razteguje, kar velja za nesodelovanje v postopku.

Taka tveganja onemogočanj so bila ugotovljena v pregledu uredbe o uveljavljanju pravil mednarodne trgovine iz leta 2019. Če na primer druga stranka ne bi imenovala arbitra in ni vzpostavljen noben nadomestni mehanizem za tak položaj, Unija ne bi mogla doseči izvršitve zavezujoče odločbe.

V (razmeroma kratkem) obdobju pregleda se niso v celoti pojavile nobene take okoliščine, ki bi privedle do uporabe uredbe o uveljavljanju pravil mednarodne trgovine, kakor je bila spremenjena. Vendar je bila v nekaterih primerih predvidena uporaba spremenjenega instrumenta, zgolj možnost njegove uporabe pa je morda pomenila potrebno spodbudo za zadevno tretjo državo, ki je omogočila zavezujočo rešitev spora STO.

V zvezi z nerešenimi spori je neobstoj prakse delno posledica dejstva, da je večstranski začasni sporazum na voljo in se uporablja ter da se lahko v drugih primerih stranke ad hoc dogovorijo o arbitraži v zvezi s pritožbami. Poleg tega je neobstoj aktivne prakse prav tako povezan s postopkovno fazo nerešenih sporov, saj mora spor doseči določeno fazo, da bi se uredba o uveljavljanju pravil mednarodne trgovine lahko začela uporabljati.

3.1.3.Člen 3, točka (c): izravnalni ukrepi kot odziv na zaščitni ukrep tretje države

Drug položaj, v katerem se uporablja uredba o uveljavljanju pravil mednarodne trgovine, zajema izravnalne ukrepe, kadar tretja država uvede zaščitni ukrep in Sporazum STO o zaščitnih ukrepih (člen 8) ali pravila o zaščitnih ukrepih iz drugih sporazumov Unije dajejo Uniji pravico do ponovnega izravnavanja.

Uredba o uveljavljanju pravil mednarodne trgovine je bila v ta namen skupno uporabljena dvakrat, enkrat tudi v obdobju pregleda. Prvi primer se nanaša na odziv Unije na uvozne dajatve na jeklo in aluminij, ki so jih Združene države Amerike uvedle leta 2018. Drug primer se nanaša na podoben odziv Unije na povezane uvozne dajatve na izdelke iz jekla in aluminija, ki so jih Združene države Amerike uvedle leta 2020. V obeh primerih je Unija uvedla izravnalne ukrepe v obliki dodatnih uvoznih tarif za številne izdelke s poreklom iz Združenih držav Amerike. S postopkovnega vidika je sprejetje izvedbenih aktov, s katerimi so bili uvedeni izravnalni ukrepi, v prvem primeru trajalo približno dva meseca, v drugem primeru pa en mesec, v skladu z roki iz Sporazuma STO.

V obdobju pregleda se je uredba o uveljavljanju pravil mednarodne trgovine pozneje uporabljala tudi za začasno prekinitev teh izravnalnih ukrepov, in sicer dvakrat v letu 2021. Z začasno prekinitvijo so bili zagotovljeni potrebni pogoji za Unijo in Združene države Amerike, da pospešijo svoje tekoče sodelovanje, vključno z odpravo zadevnih tarif. Zdaj se izravnalni ukrepi ne uporabljajo.

Uredba o uveljavljanju pravil mednarodne trgovine je zagotovila, da se je Unija lahko hitro odzvala na zaščitne ukrepe Združenih držav Amerike in zaščitila ekonomske interese Unije ob dveh pomembnih priložnostih. Poleg tega je razpoložljivost odziva Unije prispevala k nenehnim prizadevanjem za rešitev temeljne zadeve. Začasna prekinitev aktivnih izravnalnih ukrepov je bila ključna za odpravo tarif Združenih držav Amerike. Zato je mogoče ugotoviti, da se je uredba o uveljavljanju pravil mednarodne trgovine izkazala za bistveno in je bila za Unijo pomembno orodje za uspešno obravnavo tarif Združenih držav Amerike za jeklo in aluminij.